ເກີດການແຕກແຍກ ຫຼັງປຶກສາຫາລື ໃນການສ້າງເຂື່ອນ ດອນສະຫົງ ຂອງລາວ
ກອງປະຊຸມ 2 ມື້ຢູ່ລາວ ກ່ຽວກັບການສ້າງເຂື່ອນ ດອນສະຫົງ ເຮັດໃຫ້ພວກເຈົ້າໜ້າທີ່ ແລະ ປະຊາຄົມສະພາບແວດລ້ອມ ​ແຕກ​ແຍກກັນ ຢ່າງແຮງ.
ກອງປະຊຸມເປັນເວລາ 2 ມື້ຢູ່ ສປປ ລາວ ກ່ຽວກັບການສ້າງເຂື່ອນ ດອນສະຫົງທີ່ມີຄວາມແຮງ 260 ເມກາວັດ ໃນເຂດລຸ່ມແມ່ນ້ຳຂອງ ນັ້ນ ໄດ້ເຮັດໃຫ້ພວກເຈົ້າໜ້າທີ່ ແລະປະຊາຄົມສະພາບແວດລ້ອມ ມີຄວາມແຕກແຍກກັນຢ່າງເລິກເຊິ່ງ Ron Corben ຜູ້ສື່ຂ່າວວີໂອ ເອ ລາຍງານມາຈາກບາງກອກວ່າ ລັດຖະບານລາວ ຍັງສືບຕໍ່ຕົກ ລົງໃຈທີ່ຈະດຳເນີນການຕໍ່ໄປກ່ຽວກັບໂຄງການດັ່ງກ່າວໂດຍບໍ່ໃຫ້ ຄວາມສຳຄັນໃດໆຕໍ່ຄວາມວິຕົກກັງວົນຕ່າງໆທັງໆທີ່ມີຄວາມຢ້ານ ກົວວ່າໂຄງການສ້າງເຂື່ອນນີ້ຈະມີຜົນກະທົບຕໍ່ເຂດສາມຫຼ່ຽມປາກ ແມ່ນ້ຳຂອງ ດັ່ງໄພສານຈະນຳເອົາລາຍລະອຽດມາສະເໜີທ່ານໃນ ອັນດັບຕໍ່ໄປ ແຜນການ ສ້າງເຂື່ອນໄຟຟ້າພະລັງນ້ຳ ດອນສະຫົງ ທີ່ມີຄວາມ ແຮງ 260 ເມກາວັດ ຢູ່ແຂວງຈຳປາສັກ ໃນພາກໃຕ້ຂອງລາວແມ່ນນຶ່ງໃນຈຳນວນທັງໝົດ 9 ເຂື່ອນ ທີ່ຈະສ້າງໃສ່ລຳແມ່ນ້ຳຂອງຢູ່ໃນລາວ ໃກ້ໆຊາຍແດນລາວ-ໄທ ລາວແມ່ນກາງຕໍ່ຢ່າງໃຫຍ່ຫຼວງ ນຳລາຍຮັບຈາກໂຄງການເຂື່ອນໄຟຟ້າພະລັງນ້ຳປະມານ 10 ແຫ່ງ ຊຶ່ງສ່ວນໃຫຍ່ແລ້ວແມ່ນສ້າງໃສ່ສາຂາຕ່າງໆຂອງແມ່ນ້ຳຂອງ ໃນຊຸມປີ 1990 ຢູ່ ພາຍໃນລາວເອງ ເຂື່ອນເຫຼົ່ານີ້ຜະລິດກະແສໄຟຟ້າໄດ້ປະມານ 2000 ເມກາວັດ ສຳຫຼັບ ໃຊ້ຢູ່ພາຍໃນປະເທດ ແລະສົ່ງອອກໄປຂາຍໃຫ້ແກ່ປະເທດໄທ ແຕ່ການກໍ່ສ້າງເຂື່ອນໃໝ່ຂະໜາດໃຫຍ່ 2 ແຫ່ງ ໄດ້ກາຍເປັນບັນຫາຖົກຖຽງໂຕ້ແຍ້ງ ນຶ່ງ ໃນນັ້ນກໍຄືເຂື່ອນໄຊຍະບູລີມູນຄ່າ 3 ພັນ 800 ລ້ານໂດລາຢູ່ໃນພາກເໜືອຂອງລາວແລະ ເຂື່ອນດອນສະຫົງ ມູນຄ່າ 600 ລ້ານໂດລາ ທີ່ມີໂຄງການກໍ່ສ້າງໃສ່ນ້ຳຕົກ ໃນເຂດສີ່ພັນ ດອນ ແຂວງຈຳປາສັກທາງພາກໃຕ້ຂອງລາວ ທັງສອງໂຄງການນີ້ໄດ້ຖືກກວດສອບຢ່າງ ລະອຽດຖີ່ຖ້ວນ ຈາກກຸ່ມປົກປ້ອງສະພາບແວດລ້ອມທີ່ມີຄວາມວິຕົກກັງວົນຢ້ານວ່າ ຈະມີ ຜົນກະທົບຕໍ່ການຂຶ້ນລ່ອງຂອງປາແລະການໄຫລຂອງກະແສນ້ຳ ທ່ານວິຣະພົນ ວິຣະວົງ ຮອງລັດຖະມົນຕີກະຊວງພະລັງງານແລະບໍ່ແຮ່ ຂອງລາວ ກ່າວວ່າ ລັດຖະບານແມ່ນມີຄວາມໝາຍໝັ້ນ ຕໍ່ອັນທີ່ທ່ານເອີ້ນວ່າ ການພັດທະນາໄຟຟ້າພະລັງນ້ຳ ທີ່ສະອາດແລະໃຊ້ຄືນໃໝ່ໄດ້ ເຖິງແມ່ນມີການຕຳໜິຕິຕຽນກໍຕາມ ເພື່ອຊັ່ງຊາເບິ່ງຜົນກະທົບຂອງເຂື່ອນດັ່ງກ່າວນີ້ ຄະນະກຳມາທິການແມ່ນ້ຳຂອງສາກົນຫຼື MRC ຊຶ່ງເປັນອົງການຈັດຕັ້ງລະຫວ່າງລັດຖະບານນັ້ນ ໃນສັບປະດາແລ້ວນີ້ ໄດ້ຈັດກອງປະຊຸມປຶກສາຫາລືກັບສາທາລະນະຊົນເພື່ອຕີລາຄາເບິ່ງຜົນກະທົບຂອງໂຄງການທັງສອງ ແຕ່ທ່ານ Robert Mather ຫົວໜ້າປະຈຳເຂດເອເຊຍຕາເວັນອອກສຽງໃຕ້ ຂອງສະຫະ ພັນນາໆຊາດເພື່ອອະນຸລັກທຳມະຊາດຫລື IUCN ກ່າວວ່າ ມີຄຳຖາມຢ່າງຈິງຈັງກ່ຽວກັບ ວ່າ ການຈັດຂັ້ນຕອນຂອງການຊັ່ງຊານີ້ຂຶ້ນ ມັນກຸ້ມຄ່າຫລືບໍ່? ຂັ້ນຕອນຂອງການປຶກສາຫາລື ກ່ຽວກັບໂຄງການດອນສະຫົງນີ້ ຈະໃຊ້ເວລາແຕ່ ພຽງ 6 ເດືອນເທົ່ານັ້ນ ລັດຖະບານລາວມອງເຫັນວ່າ ການປະຊຸມກັນແມ່ນຊ່ອງທາງນຶ່ງເພື່ອໃຫ້ ຄວາມກະຈ່າງແຈ້ງແກ່ບັນຫາຕ່າງໆ ໃນຂົງເຂດວຽກງານການກໍ່ສ້າງເຂື່ອນ ແຕ່ພວກຕຳ ໜິຕິຕຽນເວົ້າວ່າ ການສົນທະນາຫາລືຄວນຍົກເອົາບັນຫາທີ່ຈະນຳໄປສູ່ການຢຸດເຊົາໂຄງ ການດັ່ງກ່າວ ຂຶ້ນມາໂອ້ລົມກັນ ບັນດາກຸ່ມປົກປ້ອງສະພາບແວດລ້ອມ ຮວມທັງກອງທຶນ ອະນຸລັກທຳມະຊາດຂອງໂລກຫຼື WWF ອົງການແມ່ນນ້ຳສາກົນ ທີ່ມີສຳນັກງານຢູ່ສະຫະ ລັດແລະອົງການຟື້ນຟູລະບົບນິເວດໃນເຂດພູມີພາກລຸ່ມແມ່ນ້ຳຂອງຫຼື TERRA ກ່າວວ່າ ເຂື່ອນດອນສະຫົງຈະລົບກວນການອົບພະຍົບຂຶ້ນລ່ອງຂອງປາແລະຈະມີຜົນກະທົບຕໍ່ປະ ຊາຄົມຕ່າງໆໃນເຂດທ້ອງຖິ່ນ ທ່ານນາງເປຣມຣືດີ ດາວເຣືອງເວົ້າວ່າ ການປຶກສາຫາລືດັ່ງກ່າວນີ້ບໍ່ໄດ້ແກ້ໄຂບັນຫາເຫຼົ່າ ນີ້ໂດຍສະເພາະຍ້ອນວ່າມີປະຊາຄົມທີ່ກາງຕໍ່ອາໄສນ້ຳໃນການດຳລົງຊີວິດຂອງພວກເຂົາ ເຈົ້າພຽງບໍ່ເທົ່າໃດປະຊາຄົມທີ່ໄດ້ເຂົ້າຮ່ວມໃນຂັ້ນຕອນນີ້ ໃນອະນຸພາກພື້ນລຸ່ມແມ່ນ້ຳຂອງ ມີປະຊາຊົນຫຼາຍເຖິງ 60 ລ້ານຄົນ ກາງຕໍ່ປາແລະການ ໄຫລຢ່າງເສລີຂອງກະແສນ້ຳ ໃນຂະນະທີ່ການຂຶ້ນແລະການລົງຂອງນ້ຳ ແມ່ນຈຳເປັນຕໍ່ການເຮັດໃຫ້ດິນອຸດົມສົມບູນສຳຫລັບການປູກຝັງໂດຍສະເພາະແລ້ວແມ່ນການປູກເຂົ້າ ຫວຽດນາມຊຶ່ງຢູ່ທາງລຸ່ມຂອງເຂື່ອນໄດ້ສະແດງຄວາມຕື່ນຕົກໃຈກ່ຽວກັບຜົນກະທົບຂອງ ເຂື່ອນດອນສະຫົງທີ່ຈະມີຕໍ່ເຂດສາມຫຼ່ຽມປາກແມ່ນ້ຳຂອງຊຶ່ງເປັນຖ້ວຍເຂົ້າຂອງປະເທດ ແລະບ່ອນທຳມາຫາກິນຂອງປະຊາຊົນ 20 ລ້ານຄົນ ຫວຽດນາມກ່າວວ່າ ເຂື່ອນດັ່ງກ່າວ ນີ້ ຈະເຮັດໃຫ້ມີນ້ຳເຄັມໄຫລເຂົ້າມາເພີ້ມຂຶ້ນໃນບໍລິເວນປາກແມ່ນ້ຳຂອງ ແລະມີການກັດ ເຊາະດິນຫຼາຍຂຶ້ນ ໂຄສົກຄົນນຶ່ງຂອງອົງການ MRC ກ່າວຕໍ່ວີໂອເອວ່າ ການປຶກສາຫາ ລືລະດັບຊາດໃນທຳນອງດຽວກັນກັບທີ່ໄດ້ຈັດຂຶ້ນຢູ່ລາວ ໃນອາທິດແລ້ວນີ້ ມີກຳນົດທີ່ຈະ ຈັດຂຶ້ນຢູ່ຫວຽດນາມ ໄທ ແລະກຳປູເຈຍກ່ອນທີ່ຈະມີການຕັດສິນໃຈຂັ້ນສຸດທ້າຍກ່ຽວກັບ ໂຄງການນີ້